VALSTYBINĖS MOKESČIŲ INSPEKCIJOS
PRIE LIETUVOS RESPUBLIKOS FINANSŲ MINISTERIJOS
VIRŠININKAS

ĮSAKYMAS

DĖL VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO 2016 M. lapkričio 21 D. ĮSAKYMO

NR. VA-137 „DĖL LIETUVOS RESPUBLIKOS LABDAROS IR PARAMOS ĮSTATYMO ĮGYVENDINIMO“ pakeitimo

2024 m. birželio 13 d. Nr. VA-46

Vilnius

1. Pakeičiu Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymą Nr. VA-137 „Dėl Lietuvos Respublikos labdaros ir paramos įstatymo įgyvendinimo“:

1.1. Pakeičiu nurodytu įsakymu patvirtintą Dokumentų, įrodančių, kad paramos teikėjo parama teikiama Europos ekonominės erdvės valstybėse ir į Vyriausybės sudarytą sąrašą įtrauktose demokratinėse bei teisinėse valstybėse, patiriančiose nusikaltimus, kaip jie suprantami pagal Tarptautinio baudžiamojo teismo Romos statutą, ir šių nusikaltimų padarinius, įsteigtų juridinių asmenų ar kitų organizacijų ir šių demokratinių bei teisinių valstybių valstybinių institucijų visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai tvarkos aprašą:

1.1.1. Papildau 8 punktu:

„8. Paramos teikėjas, suteikęs paramą Tvarkos aprašo 4 punkte nustatytiems užsienio vienetams, šio Tvarkos aprašo 5–7 punktuose nurodytus atitinkamus dokumentus privalo pateikti kartu su Paramos teikimo metinės ataskaitos FR0477 forma, patvirtinta Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymu Nr. V-103 „Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ (toliau – Įsakymas).

Jeigu paramą Tvarkos aprašo 4 punkte nustatytiems užsienio vienetams suteikia LP įstatymo 7 straipsnio 1 dalyje nustatyti paramos gavėjai, t. y. pelno nesiekiantys vienetai, tai Tvarkos aprašo 5–7 punktuose nurodytus dokumentus jie privalo pateikti kartu su Paramos gavimo ir panaudojimo metinės ataskaitos FR0478 forma, patvirtinta Įsakymu.“

1.1.2. Pripažįstu netekusiais galios 8.1 ir 8.2 papunkčius.

1.2. Pripažįstu netekusiu galios 1.5 papunktį.

2. Nustatau, kad šis įsakymas įsigalioja 2025 m. sausio 1 d.

Viršininkė	Edita Janušienė